Япала ячĕ.

1. Сывлăх сунатăп, сире, ачасем! Ачасем, пĕр-пĕрин çине пăхса йăл кулăпăр. Пĕр-пĕрне ăнăçу, савăк кăмăл сунăпăр. Халĕ пурте алăсене çÿл-çÿле çĕклесе хĕвел ÿкерĕпĕр. Эпир ÿкернĕ хĕвел хамăра та, килнĕ хăнасене те ăшă, савăк камăл парнелетĕр. Вырнаçса ларатпăр, урока пуçлатпăр.

- Ачасем, зпĕ сире пĕр илемлĕ сăвă вуласа паратăп, çак сăвăра паянхи урок теми пытаннă. Тимлĕ пулăр.

-Çĕр çинче мĕн пуррине

Пĕтĕмпех вăл ят парать.

Кам? Е мĕн? ыйту çине

Васкамасăр хуравлать.

Туслă вăл падежсемпе

Хисеп тăрăх улшăнать,

Тата пурнăç ыйтнипе

Чиперех сăпатланать.

\_ Апла эпир паян мĕнле пуплев пайĕ çинчен калаçатпăр.

-Паянхи урок теми: Япала ячĕсем. Пĕтĕмлетÿ урокĕ. Халĕ тетрадьсене уçатпăр, паянхи число, тема ятне çырăпăр.**(1-мĕш слайд.)**

Салтак тÿми чечекĕ.

**(Ачасем салтак тÿмин пĕр чечек çеçкине туртса илеççĕ, ыйту çырнă)**

**1 –мĕш ĕç.** Теори пайĕ. «Тĕрĕс – тĕрĕс мар» ятлă вăйă вылятпăр. - Енчен те эсир эпĕ каланипе килĕшетĕр пулсан тетрадьсем çине çаврака (0) ÿкеретĕр, килĕшмесен кĕске йĕр (-) туртатăр.

1. Япала ячĕ ĕçĕн паллине пĕлтерет. (-)

2. Предложенин тĕп членĕсем подлежащи тата сказуемăй (0)

3. Чăваш чĕлхинче сакăр падеж (0)

4. Тĕп падеж ыйтавĕ Кама? Мĕне? (-)

5. –сем япла ячĕн нумайлă хисеп аффиксĕ (0)

6. Чăваш чĕлхинче çынна пĕлтерекен сăмахсем кам? Ыйту çине ыйтанаççĕ, ытти сăмахсем мĕн? ыйту çине ыйтăнаççĕ. (0)

7. Япала ячĕ вăхăт тăрăх улшăнать (-)

8. Япала ячĕ хисеп, падеж тăрăх вĕçленет (0)

9. Япала ячĕ падеж тарăх улшăннине вĕçленÿ теççĕ (0)

**2-мĕш слайд .**

- Ачасем, сирĕн çакăн пек ÿкерчĕк пулмалла. – 00-00-00

- Камăн пурте тĕрĕс. Аван апла пулсан.

**(Тепĕр чечек çеçкине туртса илеççĕ)**

**2 –мĕш ĕç. Пĕрремĕшле тата иккĕмĕшле япала ячĕсем.**

- Ачасем, мĕнле япала ячĕсене пĕрремĕшле сăмахсем теççĕ?

- Иккĕмĕшле япала ячĕсем мĕнле мелпе пулаççĕ?((**икĕ сăмаха мăшăрлатса каланипе, пĕр- пĕр пуплев пайĕ çумне аф.хушăннипе, истории тапхăрĕнче сăмахсем сасă енчен улшăнса пĕрлешнипе, вырăс чĕлхинчи хутлă сăмахсене кĕскетнипе)**

**-**Халĕ, ачасем, ретпе ĕçлетпĕр. Пĕрремĕш рет пĕрремĕшле япала ячĕсене, иккĕмĕш рет иккĕмĕшле япала ячĕсене çырса илет. Икĕ ача доска умĕнче ĕçлеççĕ.

**3 –мĕш слайд.**

- Тĕрĕсех тунă-ши, айтар-ха тĕрĕслер.

- Маттур, ачасем.

**(Тепĕр чечек çеçкине туртса илеççĕ)**

**3-мĕш ĕç. Падежсем. -** Ачасем,чăваш чĕлхинче миçе падеж?

- Кам йĕркипе калать.

- **С**ăмахсене кирлĕ падежра лартса çырмалла. Пĕр ача доска умĕнче ĕçлет, хыççăн тĕрĕслетпĕр) **4 –мĕш слайд.**

- Ачасем, сирĕн умăрта карточкăсем. Сăмах майлашăвĕсенчи япала ячĕсене тупатпăр та падежне, хисепне калатпăр.

**(Тепĕр чечек çеçкине туртса илеççĕ)**

**4 – мĕш ĕç. Ваттисен сăмахĕсем.**

**Ачасем, пĕрремĕш ушкăна ваттисен сăмахĕсен пуçламăшне паратăп, иккĕмĕш ушкăнăн вĕçлемелле пулать. Япала ячĕсен хисепне, падежне каламалла**

**Юлташсăр** çын **тымарсăр** йывăç пек ( çуклăхпад.)

**Этем** тени **ĕçĕпе** паха (пĕрл.пад.)

Ялан **ăспа** çÿресен ялти **ватă** ятламасть (пĕрл.пад)

**Алăра** **ĕç** пултăр, **пуçра** ăс пултăр (вырăн пад.)

**Пĕлÿрен** хаклă пурлăх çук (туху пад.)

Юр çусан **кăмпана** каймаççĕ.(пару пад.)

Ырă çын пуласси **ачаран** паллă, ырă ут пуласси **тихаран** паллă.(тух упад.)

**Юлташпа** - вăйсăрри те вăйлă (пĕрл.пад.)

**5-мĕш ĕç. Кану саманчĕ.**

-Канса илер-ха, ачасем. Пурте ура çине таратпăр. Эпĕ пĕрреллĕ хисепри япала ячĕ каласан – пĕшкĕнсе лармалла, нумайлă хисепри япала ятне каласан алă çупса сиксе илмелле

(**Чечексем, хĕвел, ял-ял, анне, çамрăксем, уй-уй, хăйăр, учитель, ылтăн, ачасем, тăвансем, çăлтăр, юлташсем, хăнасем, аппа, пĕлĕт, кĕнекесем, çамрăксем, куç, учительсем)**

- Маттур, ачасем! Канса илтĕмĕр, хамăрăн ĕçе малалла тăсатпăр.

**(Тепĕр чечек тураттине туртса илеççĕ)**

**6-мĕш ĕç.** Вăйă «Сăмах вăчăри». Сирĕн, ачасем, сăмах вăчăринче япала ячĕсем тупмалла. Ушканпа ĕçлемелле кунта. Хăш ушкăн ытларах тупать.

**Пăташăпатакарчашăк(5-мĕш слайд)**

(Пурĕ 7 сăмах: пăта, ташă, шăпа, патак, така, арча, чашăк)

**(Тепĕр чечек тураттине туртса илеççĕ)**

**7-мĕш ĕç. Пайăр ятсем.**

- Ачасем, мĕнле ятсене пайăр ятсем тетпĕр. (**Пĕр ушкăнти япаласене пĕр-пĕринчен уйăрса илме панă ятсене пайăр ятсем тетпĕр)**

- Ачасем, мĕнле сăмахсене пысăкран пуçласа çыратпăр?

- Кĕнеке, хаçат-журнал ячĕсене мĕнле çыратпар?

( Доска умĕнче пĕр ача çырать)

1. Анлă Атăл лăпкă хумханать, хум çапать ем-ешĕл хурăна. 2. Шкула чисем «Танăш» хаçата юратса вулаççĕ. 3. Ман пичче Шупашкарта пурăнать. 3. Манăн чи çывăх юлташа Ирина тесе чĕнеççĕ. 4. Эпĕ МăнВылă ялĕнче пурăнатăп.

Маттурсем.

**(Тепĕр чечек тураттине туртса илеççĕ)**

**8 – мĕш ĕç. Текстпа ĕçлени.**

**6 – мĕш слайд**

Шăнкăрчпа çерçи çаплах пĕр-пĕрне парăнмаççĕ. Хăйсем кайăк чĕлхипе тем чĕвĕлтетеççĕ, **çуркуннехи** таса сывлăшра вĕсен сасси ян-ян каять. Унччен те пулмасть, **шăтăк** умĕнче ларакан çерçи вĕçсе кайрĕ. «Аха, парăнчĕ!»- шутларăм эпĕ хĕпĕртесе. Çук, иккен, ун вырăнне тепĕр çерçи йышăнчĕ. Нумай –и, сахал –и, пирĕн вĕлле патне пĕр кĕтÿ çерçи пуçтарăнчĕ. Вĕсене леш çерçи чĕнсе килчĕ пулмалла. Эх, пуçланчĕ вара шăв-шав! Пĕр кĕтÿ çерçи шăнкăрч тавра хĕвĕшет, хăюлăраххисем ăна сăмсипе те таккаса илеççĕ. Чăтаймарĕ шăнкăрч, вĕçсе кайрĕ. Çерçисем кун хыççăн пĕр канна шавлакаларĕç те пĕрерĕн-пĕрерĕн саланса пĕтрĕç. Çурт хуçи кăна ним пулман пек вĕлле умĕнче мăнаçлăн каçăрăлса ларать.

- Çерçи – усал кайăк, начар вăл, - хамăн шухăша пĕлтерме васкарăм аттене.

- Усалах-ши? Мана пĕрре те ун пек туйăнмасть. Мĕншĕн тесен пăх-ха эсĕ, мĕнле вĕсем туслăн пулса юлташне пулăшма пуçтарăнчĕç. Шăнкăрч вара пĕччен, ун хутне кĕме юлташĕсем килмерĕç. Кунта, манн шутпа, ачам, **тăванлăх** туйăмĕ, **туслăх** çĕнтерчĕ. Этем те çавах, пĕр-пĕрин хутне кĕрсен вăйсăрри те вăйлă, пĕччен чух вара вăйли те халсăр**.** Çакна яланах асра тыт, - терĕ атте.

1. - Çерçи – усал кайăк, начар вăл,- тет ача. Унпа ашшĕ килĕшмест. Мĕншĕн?

Мĕн калать вăл ачине?

2. Текстри тĕп сăнарсене тупатпăр. ( çерçи, шанкăрч).

3. Вырăсла мĕнле куçармалла-ха вĕсене? Çерçи – воробей, шăнкăрч – скворец.

4. Чăваш чĕлхинче çерçи тата шăнкăрч мĕнле ыйту çине ыйтăнать? (мĕн?) Вырăс чĕлхинче? – Кто? Мĕншĕн?

**7-мĕш слайд**

(**Чăваш чĕлхинче çынна пĕлтерекен сăмахсем кăна кам? Ыйту çине ыйтăнаççĕ, ытти сăмахсем мĕн? ыйту çине ыйтăнаççĕ. Вырăс чĕлхинче чĕрĕ япаласем пурте кам? ыйту çине** ыйтăнаççĕ**).**

5. Текстра иккĕмĕшле япала ячĕсем тупатпăр.

(**Çуркунне, шăтăк, тăванлăх, туслăх). Мĕнле мелпе пулнă?**

6. Текстăн тĕп шухăшне мĕнле йĕрке уçса парать? Мĕнле ăнланатăр çак йĕркесене?

**8-мĕш слайд**

(**Чăннипех те, ачасем, тус–юлташ пур пулсан хуйха-суйха чăтса ирттерме те, савнăçа пĕрле пайлама та çăмăлрах).**

**-** Урок эпиграфĕ те мĕнлеччĕ-ха пирĕн, ачасем? «Юлташпа–вăйсăрри те вăйлă».

**(Тепĕр чечек тураттине туртса илеççĕ)**

**9 – мĕш ĕç «Ачасем, эиср пурте аван ĕçлетĕр! Маттурсем!»**

**-** Чаннипех те, пурте маттур ĕçлетĕр. Айтар-ха апла пулсан паянхи урокра мĕн çинчен калаçнине тепĕр хут пĕтĕмлетсе хăваратпăр

**Пĕтĕмлетÿ:**

**1.** Ачасем, паян эпир мĕнле пуплев пайĕ çинчен калаçрăмăр?

2. Айтăр-ха апла пулсан япала ячĕ çинчен вĕреннине пĕтĕмлетсе кластер тăватпăр. Мĕн пĕлтĕр-ха эсир çак пуплев пайĕ çинчен.

**(Кластер тăвасси, хутсем валеçсе паратăп)**

**9-мĕш слайд**

**10-мĕш слайд**

**Киле ĕç пани:**

**1. «**Юлташпа – вăйсăрри те вăйлă» ваттисен сăмахĕ тăрăх пĕчĕк калав çырăр.

2. «Япала ячĕсем» пай тăрăх тест хатĕрлĕр.

3. **Туслăх** сăмахпа синквейн çырăр.

**Рефлексия:**

1. Эпĕ урокра активлă пултăм, урок кăмăла çĕклерĕ

2. Маншăн урок вăрăм пулчĕ

3. Маншăн урок хăвăрт иртрĕ

4. Урокпа кăмăллă пултăм

5. Маншăн паянхи урок теми йывăрах пулмарĕ

6. Урокри материал усăллă пулчĕ

7. Эпĕ ыттисене кăна итлесе лартăм